M. Gaľa, poslanec: (2003-10-30):
Dôchodková reforma, ktorá zahŕňa reformu doterajšieho priebežného systému, ktorú sme schválili nedávno v zákone o sociálnom poistení, ďalej vytvorenie kapitalizačného piliera prostredníctvom predloženého návrhu zákona o starobnom dôchodkovom sporení a reformu doplnkového sporenia ako tretí pilier dôchodkového systému, spúšťa v Slovenskej republike moderný dôchodkový systém. Ten nahradí doterajší nestabilný, nespravodlivý a podľa všetkého dlhodobo neudržateľný verejný priebežný systém poznačený ešte rovnostárskou socialistickou ekonomikou. Neudržateľnosť má svoje príčiny nielen v nepriaznivom demografickom vývoji, v predpokladanej budúcej zvýšenej mobilite a migrácii pracovnej sily po vstupe Slovenskej republiky na spoločný trh Európskej únie. Problém spočíva aj v neexistencii vlastníckych práv v rámci dôchodkového systému a v nízkej motivácii participovať na pracovnom procese v rámci legálnej ekonomiky a následne prispievať do dôchodkového systému. V súčasnom slovenskom priebežnom systéme, kde je výška dôchodku prakticky len málo závislá od výšky odvedených platieb, je platenie odvodov občanmi celkom pochopiteľne vnímané ako platenie daní. Dôsledkom čoho dochádza k vyhýbaniu sa platbám, odvodom, zatajovaniu a presúvaniu príjmov, k najrôznejším úpravám vymeriavacieho základu, demotivácii oficiálne sa zamestnať, uprednostňovaniu neformálnej ekonomiky, migrácii na trhy práce krajín s menším odvodovým zaťažením a podobne. V dôsledku pokračujúcej informatizácie spoločenských vzťahov a elektronizácie platobných systémov, ktoré možno v nasledujúcich rokoch očakávať, sa tieto tendencie ešte viac zosilnia, čo môže mať na verejné dôchodkové systémy s poistným charakterom, akým je, alebo presnejšie povedané, akým má ambíciu byť aj súčasný slovenský verejný dôchodkový systém, dezintegračný vplyv. Priebežný systém vplýva nepriaznivo na zamestnanosť aj v dôsledku svojej anonymity. Keďže odvody sa v priebežnom systéme strácajú vo verejnom fonde, jednotlivec nemá motiváciu hľadať si prácu s cieľom zabezpečiť si dôstojnú životnú úroveň v starobe. Ak však časť odvodov prejde na osobné účty, zvýši sa motivácia pracovať a tým aj šetriť si na vlastný dôchodok, čo by mohlo viesť okrem iného aj k poklesu nezamestnanosti. Individuálna zainteresovanosť jednotlivcov na riešení životnej úrovne v starobe je prevratným príspevkom predloženého návrhu zákona o dôchodkovom stavebnom sporení. Túto skutočnosť rieši § 2. Podobnú reformu dôchodkového systému už v 90. rokoch 20. storočia uskutočnili dve krajiny V 4, a to Maďarsko a Poľsko. Kapitalizačný pilier dôchodkového systému bude motivovať občana, aby pracoval a usiloval sa zarábať čo najviac. Taktiež založenie druhého piliera tzv. osobných účtov vytvára predpoklady na zvýšenie motivácie ľudí sporiť si finančné prostriedky na vlastný dôchodok prostredníctvom dôchodkových fondov v dôchodkových správcovských spoločnostiach, ktorých spotrebu odkladajú na obdobie dôchodkového veku. Podľa predloženého návrhu zákona výška dôchodku z kapitalizačného piliera bude tak závisieť predovšetkým od sumy, ktorú si občania nasporia v produktívnom veku, a výnosov z investovania dôchodkových fondoch. Každý občan na seba prevezme čiastočnú zodpovednosť za vlastnú životnú úroveň v starobe. Schválením návrhu zákona o starobnom dôchodkovom sporení posunieme reformu dôchodkového systému na Slovensku o krok ďalej k tomu, aby nový dôchodkový systém bol spravodlivý, udržateľný a stabilný. Ďakujem za pozornosť. Z. Martináková, podpredsedníčka NR SR: Pán poslanec Tkáč je ďalším prihláseným do rozpravy. Nech sa páči, pán poslanec, máte slovo. V. Tkáč, poslanec: Vážená pani podpredsedníčka, vážený pán minister, vážená pani spravodajkyňa, dámy a páni, dnešný deň je sociálnym dňom okrem voľby podpredsedu Národnej rady, a to preto, že schvaľujeme v podstate, alebo diskutujeme o dvoch zákonoch kódexového typu. Ten kódexový typ spočíva v tom, že tieto zákony upravujú obrovské množstvo spoločenských vzťahov, v koncentrovanej podobe upravujú mimoriadne obrovské sumy finančných prostriedkov, ktoré v redistribúcii, ale aj v tvorbe týchto zdrojov tvoria v podstate – povedal by som taký nový termín, ktorý nie je obvyklý – makrosociálne hodnoty. Pokiaľ v ekonómii existuje osobitná vedná disciplína o makroekonomike, tak v sociálnych vedách tiež by bolo treba začať diskutovať o tom, čo je makrosociálna hodnota, makrosociálna dimenzia či makrosociálne hodnoty. V tejto súvislosti by som naozaj nechcel ísť do veľkých detailov. Vážim si všetkých predrečníkov, ktorí vystúpili a mali naozaj v mnohom pravdu. Mali mnohé racionálne jadrá, ale mali aj niektoré návrhy. Myslím si, že to sú témy, pri ktorých, alebo o ktorých sme absolvovali už siahodlhé kongresy či dlhé roky vyjednávaní, rokovaní, expertíz, ale aj podpory zo zahraničia, či možnosť komparácie s tým, ako sa sociálna reforma realizovala v niektorých štátoch. Druhý kapitalizačný pilier, ak to tak môžem zhodnotiť stručne, je v podstate model, ktorý dnes presadzujú aj experti svetových organizácií, ale už má v podstate praktickú aplikáciu vo viacerých, alebo aj v mnohých štátoch. Tá praktická aplikácia dnes vytvára pre nás veľmi výhodné východisko, pretože môžeme sa vyvarovať tých chýb, ktoré tieto systémy, kde to už funguje, vlastne už absolvovali. Myslím tým napríklad poľské skúsenosti aj, samozrejme, skúsenosti z Chile, ale aj to, čo trochu sa zabúda pri sociálnej reforme na Slovensku, a to je otázka tradícií pri tvorbe systému ako podstaty alebo hodnôt, ktoré ovplyvňujú stav a úroveň sociálneho zabezpečenia či sociálneho poistenia v danej krajine. To platí. Predsa inak sa bude vytvárať sociálne poistenie v arabských štátoch, inak ho budeme modelovať v Kuvajte alebo inak ho budeme modelovať vo Švédsku, kde rezervné fondy nevyhnutne potrebného reformovateľného systému sú šesťročné. Priemer európskych hodnôt rezervných fondov je 6 až 8 mesiacov z vyplateného poistného. Chcem v tejto súvislosti povedať, aby som naozaj nezdržiaval, lebo veľký záujem táto snemovňa nemá počúvať názory v tejto oblasti, že platí to, s čím som pred niekoľkými možno týždňami vystúpil, a to problém systémových väzieb tejto reformy, pričom zásadne dopredu poviem, možno povedať, možno nie príliš v parlamente férovo pred zátvorkou, že som za to, aby sa vytvoril druhý kapitalizačný pilier a nemám žiadne, ani ideologické, ani intelektuálne, či odborné zábrany byť proti tomu. Otázka je, ako to postaviť, kedy a v akých súvislostiach. Mal som niekoľko rozhovorov aj v tejto sále aj s pánom ministrom, aj s pani spravodajkyňou o tom, že poďme si počkať na november, poďme si postaviť tieto zákony na stôl naraz. Poďme nastaviť parametre systému prvého piliera tak, aby neboli drahé pre štát, aby boli múdre, aby tie chyby alebo nedostatky, ktoré ten systém ešte má, sme spolu vyriešili, a poďme hľadať systémové väzby aj s dvojkou, teda s druhým kapitalizačným pilierom. Samozrejme, mám aj zásady alebo zábrany politického charakteru. Veľmi stručne ich poviem tak, že ak nebudú vyriešené dve podstatné skutočnosti, ťažko o tomto zákone hlasovať. Myslím tým prvú vec, to je otázka udeľovania licencií. Ak tento systém pri udeľovaní licencií bude nečistý, bude netransparentný alebo bude vzbudzovať akékoľvek pochybnosti, tak pochováme tento systém ešte predtým, a to je taký sociálny paradox, ešte predtým, než vznikne. Pohreb niečoho, čo ešte nie je, je typický moment sociálnych reforiem aj od začiatku 90. rokov, pretože ak by sme boli dali všetky zdroje do dane z príjmov či zdravotného poistenia, tak nepostavíme poistenie sociálne. Ak dnes nebudem mať jasno v tom, ako sa budú dávať licencie, a ak dnes nebude jasné, kto za týmito inštitúciami je, aká je ich kreditabilita, akým spôsobom je možné ďalej postupovať, oprávnenia fungovať v systéme, tak tento systém bude zanešvárený ešte predtým, než by mali ľudia dôverne do týchto zdrojov dávať svoj osud, svoju budúcnosť a dúfam, že aj svoje dedičstvo pre potomkov, pretože by sme toto vlastníctvo mali v tomto systéme jasne postaviť. Keď súkromné, tak ako bratia Česi hovoria, „se vším všudy“. Ja som za to. V tomto prípade nech to je tvrdo, jasne a razantne súkromný systém vrátane dedičských práv. Inak to potom je mačkopes a to nie je dobré. Druhý problém, ktorý v tejto súvislosti vidím, je ten – a to je tiež jedna z mojich podmienok osobných aj mojich priateľov, ktorí by mohli zahlasovať za systém –, je otázka ochrany prvého piliera, ale nie prvého piliera ako inštitúcie, ale ochrany ľudí v tomto prvom pilieri. Dôchodcovia, ktorí sú dnes v prvom pilieri a dostávajú dôchodky, sú skupinou občanov, ktorá si to najviac odskákala po roku 1990. A poviem konkrétny príklad. Ak moja mama alebo iný dôchodca išiel do dôchodku v 70. či 80. rokoch s 1 423-korunovým príjmom, tak jednoducho dnes nemôžem postaviť tohto dôchodcu do dôstojného, do rovnej pozície s tým človekom, ktorý dnes ide z poisťovne alebo banky s 30-40-tisícovým príjmom, a potrebujem zachovať rovnosť a spravodlivosť. Tie zmeny, ktoré tu nastali v roku 1989, vytvorili nový systém nespravodlivosti, ale v každom prípade prechod na tú spravodlivú úroveň aspoň sa priblížiť, musí zabezpečiť sociálna reforma. Čo tým chcem povedať? Chcem povedať, že ak dnes máme, prepáčte za vulgarizmus a za zjednodušenie, ale ak sa zo štátneho rozpočtu rozpúšťa 500 korún a máme na to inštitúciu, ako je Najvyšší kontrolný úrad, ako tie peniaze sa rozpustia, či to je v súlade s právom a podobne, tak sa pýtam, ako máme zabezpečené rozpustenie 60 či 65 mld. z privatizácie z hľadiska ich investícií do tej skupiny dôchodcov, ktorí si to skutočne zaslúžia. Ak toto nebude ošetrené minimálne zákonom alebo v maximálnej rovine ústavným zákonom, tak nemôžeme o spravodlivosti hovoriť. Toto skutočne je moja podmienka alebo podmienka mojich kolegov vo vzťahu ku priechodnosti reformy. Ďalej by som chcel uviesť, že ak už dôjde k doprivatizácii, proti čomu, samozrejme, moje sociálnospravodlivé srdce či duša je proti, tak potom tú doprivatizáciu dokončme tak, že naozaj dotiahneme zdroje, povedal by som, sociálnym, politickým splátkovým kalendárom pre budúce generácie alebo tie generácie, ktoré dnes nemajú zdroje z prvého piliera, tak, aby sa to spravodlivo rozdelilo na obdobie uplatňovania dvojky, teda druhého kapitalizačného piliera, vtedy, keď začne tento systém prinášať hodnoty, aby sa vyrovnala životná úroveň tých ľudí, ktorí sú dnes mimo sociálnej reformy. Uvedomme si, že prvé dávky pôjdu minimálne po 10 rokoch z tohto piliera, o ktorom dnes hovoríme, pokiaľ nie, o 17 rokov alebo aj viac. Uvedomme si tiež to, že ľudia, ktorí sú dnes v podstate na úrovni nedôstojného života, pretože ich dôchodková pozícia nie je fér, potrebujú tiež zabezpečiť zdroje. Ak sa toto vybaví, ak sa toto vyrieši, tak sme ochotní, alebo teda myslím si, že všetci, ktorí budú hlasovať za tieto záležitosti, môžu hovoriť a spať v pokoji v noci s tým, že boli sociálne spravodliví. Inak platí opak. Chcem ďalej na záver, tým aj končím, v plnom rozsahu podporiť vystúpenie pani spravodajkyne, pani poslankyne Edit Bauer. Skúsme to na rozdiel od prvého piliera, ktorý sme naozaj schvaľovali v nedôstojnej atmosfére po vrátení od prezidenta republiky, skúsme ešte, a to je aj možno posledný pokus o zmier, ako právnici hovoria, to do toho januára naozaj odložiť, poďme diskutovať na túto tému. Poďme si zvážiť, či by nebolo možné ešte nájsť tie vonkajšie systémové väzby tohto zákona, ktorý treba prijať. Ja skutočne nie som proti. Ja som nebol proti ani tomu, čo sa dnes schvaľovalo doobeda. Len keby to bolo bývalo na jednom stole. Ak by tam boli dohody o tom, že budú licencie udeľované fér a nikto nebude spochybňovaný, ak by tam boli ústavným zákonom možno garantované hodnoty z privatizácie pre súčasných dôchodcov, ktorých tieto reformné kroky už skutočne nestihnú podporiť, tak by som bol býval aj za ten prvý pilier. Plne podporujem vystúpenie svojich predchodcov, vystúpenie pani poslankyne Edit Bauer. Pán minister, nájdite zdržanlivosť vo svojej guráži, ktorú máte v reforme, a možno sa v januári stretneme aj pri šampanskom pri podpore dvojky. Ďakujem, že ste si ma vypočuli. (Potlesk.) Z. Martináková, podpredsedníčka NR SR: Ďakujem, pán poslanec. Pán poslanec Burian je ďalším prihláseným do rozpravy. Nech sa páči, pán poslanec.